**Приложение № 8**

**П Р О Т О К О Л**

**от обществено обсъждане на отчета за изпълнението на бюджета**

**на Община Разград към 31.12.2016 г.**

Днес, 30.06.2017 г., от 17,30 ч. в зала 102 на Община Разград се проведе обществено обсъждане на отчета за изпълнението на бюджета на Община Разград към 31.12.2016 г.

Присъстваха 21 човека – 1 общински съветник, служители на Общинска администрация, 1 второстепенен разпоредител с бюджетни кредити, 1 кмет, 1 гражданин, медии.

Обсъждането протече по следния ред:

Г-жа Надежда Радославова, председател на Общински съвет Разград, откри общественото обсъждане, изрази огорчението си от липсата на заинтересованост от местната общност и даде думата на г-жа Галина Георгиева, зам.кмет на Община Разград, за презентиране на отчета за изпълнението на бюджета на Община Разград за 2016 г.

Г-жа Георгиева запозна присъстващите с изпълнението на бюджета на Община Разград за 2016 г. Чрез диаграми бяха онагледени приходната и разходната част, в т.ч. за делегираните от държавата дейности, за дофинансиране на делегираните от държавата дейности и за местни дейности, както и изпълнението на инвестиционната програма на общината. Присъстващите бяха запознати с изпълнението на проекти на Община Разград по оперативни програми на Европейския съюз през 2016 г.

След презентацията г-жа Радославова уточни, че не са получени въпроси и предложения в деловодството на общината и на посочената в поканата електронна поща и даде думата на присъстващите за изказвания и въпроси.

**Г-н Николай Мечев** – гражданин

Изрази мнение, че е свършена много работа, но в селата има проблеми за решаване, в т.ч. за с.Благоево:

* покривът на читалището от 15 г. не е ремонтиран и е паднал;
* сградата на училището се руши;
* проблемният мост отново е в лошо състояние;
* няма канавки от двете страни на моста и при валежи се събира вода.

**Г-н Петър Петров** – директор на ОП“Ремонтстрой“

Отговори, че преди две години е извършен ремонт на моста, пътя и парапетите, но през него минават селскостопански машини. Разчиствани са и канавките до чешмата.

**Г-жа Галина Георгиева -** зам.кмет на Община Разград

Отговори, че ръководството на общината е запознато със съществуващия проблем с моста, но в бюджета на всяко кметство са планирани средства за текущи ремонти и за ремонт на улици, които се разходват по предложение на кмета на населеното място. През последните две години тези средства са се увеличили двойно, но проблемите са доста, не само в селата и не могат да се решат за кратък период.

**Г-жа Росица Якимова** - кмет на с.Побит камък

Изказа мнение, че при възникване на проблем общината винаги се е отзовавала за решаването му.

**Г-жа Надежда Радославова** - председател на Общински съвет Разград

Изрази становище, че се мисли и в посока на селата, но 25 г. не се е правило почти нищо. Сега се прави възможното в рамките на средствата за отстраняване на натрупаните проблеми.

**Г-н Ердинч Хасанов** - зам.кмет на Община Разград

Изрази впечатлението си от срещите по села, че населението вижда ръста на средствата за ремонт на улиците. Общинското ръководство търси начин за ползване на средства по програми за решаване на наболелите проблеми в селата.

Поради липса на други изказвания и въпроси общественото обсъждане на отчета за изпълнението на бюджета на Община Разград за 2016 г. приключи.

**03.07.2017 г. Протоколчик:**

**/П.Иванова/**